b"\n_START_ARTICLE_\nClub Esportiu Puig-reig\n_START_SECTION_\nHist\xc3\xb2ria\n_START_PARAGRAPH_\nEl CE Puig-reig va ser fundat l'any 1916. Dos anys abans, el 1914, una colla de joves va comen\xc3\xa7ar a organitzar els primers partits de futbol a l'era de la casa de la Sala, on actualment hi ha la pla\xc3\xa7a Nova. Aquesta colla de joves eren liderats per Faust\xc3\xad Llaveries, que en aquells moment tenia 17 i estudiava medicina a Barcelona, on anava a veure els partits del F.C. Barcelona amb el seu oncle, que n'era un dels directius. A mida que creixia l'afici\xc3\xb3 pel futbol van buscar un nou empla\xc3\xa7ament per jugar a l'esplanada davant de les escoles Alfred Mata, on actualment hi ha la pla\xc3\xa7a Mestre Badia i van comen\xc3\xa7ar les competicions amb equips de la comarca. Com que no hi havia vestidors, els jugadors venien equipats de casa, i m\xc3\xa9s endavant es van poder canviar en un local que hi havia al primer pis de sobre el caf\xc3\xa8 Sporty, i m\xc3\xa9s endavant als lavabos del Caf\xc3\xa8 Nou. L'equipaci\xc3\xb3 d'aquella \xc3\xa8poca era diferent de l'actual: samarreta amb ratlles blanques i violetes i pantalons negres. _NEWLINE_La primera junta, el 1916, va ser presidida per Valent\xc3\xad Serra, i el primer equip estava format per Mari\xc3\xa0 Calsina, el Freixa de cal Mar\xc3\xa7al, el Ros de Belenguera, \xc3\x80ngel Serra, Antoni Coma, Joan Tort (Nel), el Valent\xc3\xad de cal Tena, el Santfeliu, Quico Huch, el Grapa, el Bri\xc3\xa0, Gr\xc3\xadfol Cardona i Climent Arnau, entre altres. Fins al 1922 els jugadors es pagaven els mallots, fins que la fam\xc3\xadlia Ballar\xc3\xa0, de la pastisseria Ballar\xc3\xa0, va pagar l'equipaci\xc3\xb3 incloses les botes._NEWLINE_El 1923 es va inaugurar el camp d'esports als terrenys de Cal Prat, al mateix lloc on \xc3\xa9s avui. La construcci\xc3\xb3 es va poder fer gr\xc3\xa0cies al treball voluntari dels membres del club i aficionats de Puig-reig._NEWLINE_Tot i que inicialment el club fou conegut com a FC Puig-reig, ja als anys 30 rebia la denominaci\xc3\xb3 de CE Puig-reig._NEWLINE_L'\xc3\xa8poca daurada del club la visqu\xc3\xa9 durant els anys 50 i 60, quan l'equip jug\xc3\xa0 durant 11 temporades a la Tercera Divisi\xc3\xb3, al costat dels grans clubs modestos del futbol catal\xc3\xa0. Les millors classificacions en aquesta categoria foren dues sisenes posicions assolides els anys 1961 i 1963._NEWLINE_Des d'aleshores, el club ha jugat a les diferents categories territorials catalanes amb \xc3\xa8poques m\xc3\xa9s bones i de m\xc3\xa9s dolentes, com la patida l'any 1985._NEWLINE_El 2005 es va instal\xc2\xb7lar gespa artificial al camp."